recursal/SuperWikiNEXT-32B huggingface dataset:
**משפט האין-שיער** (באנגלית: **No hair theorem**) הוא משפט בתורת היחסות הכללית המגדיר את התכונות של חור שחור יציב שאותן ניתן למדוד מחוץ לאופק האירועים שלו. תכונות אלו, מסת החור השחור, התנע הזוויתי שלו והמטען החשמלי, מגדירות את החור השחור עבור כל צופה חיצוני, ומאפיינות אותו באופן מלא. הצופה החיצוני אינו יכול למדוד את צפיפות החומר המקומית באזורים השונים של החור השחור או להבחין בשדות מקומיים. שם המשפט, שאותו טבע ג'ון וילר, מסמל את העובדה שאופק האירועים של החור השחור הוא משטח נטול אינפורמציה (למעט שלושת הפרמטרים האמורים), בדומה לראש נטול שערות.

משפט האין-שיער הוא אוסף של מספר תוצאות תאורטיות שהושגו בסוף שנות ה-60 של המאה העשרים ובתחילת שנות ה-70, שהתגבשו להוכחה שלמה בעבודתם של סטיבן הוקינג וורנר ישראל.

מגבלות
------

משפט האין-שיער מתייחס לחור שחור במצב יציב. במשך פרק הזמן הקצר לפני שהחור השחור מתייצב הוא מכיל עדיין את התכונות העודפות שאותן יכול צופה חיצוני למדוד. התהליך המהיר של איבוד התכונות הללו מכונה "התקרחות". כך, למשל, מקורם של חלק מתוצרי ההתפרקות של חור שחור זעיר צפוי לנבוע משלב ה"התקרחות" הקצר לאחר היווצרותו.

המשפט מתייחס לצופה חיצוני. צופה שנמצא פנימה לאופק האירועים יוכל למדוד פרמטרים נוספים, כמו למשל פיזור המסה בתוך החור השחור או שדות חשמליים ומגנטיים מקומיים.

מיון של חורים שחורים
--------------------

לפי משפט האין-שיער ניתן למיין את החורים השחורים הרגילים, שיש להם מסה, לארבעה סוגים: חור שחור נייח וחסר מטען, הקרוי "חור שחור מטיפוס שוורצשילד" (על שם קרל שוורצשילד); חור שחור מסתובב חסר מטען, הקרוי "חור שחור מטיפוס קר" (על שם רוי קר - Roy Kerr); חור שחור נייח בעל מטען, הקרוי "חור שחור מטיפוס רייסנר-נורדסטרום" (Reissner-Nordström); וחור שחור מסתובב ובעל מטען, הקרוי "חור שחור מטיפוס קר-ניומן" (Kerr-Newman).

הקשר לפרדוקסים פיזיקליים
------------------------

 ערך מורחב – **פרדוקס השמדת המידע**  

גוף שנכנס לחור שחור נושא עמו מידע נוסף על שלושת הפרמטרים המוגדרים על ידי משפט האין-שיער, אך מידע זה אובד עבור צופים חיצוניים כאשר הגוף עובר את אופק האירועים. תופעה זו היא המקור לפרדוקס פיזיקלי הקרוי "פרדוקס השמדת המידע". לפרדוקס זה טרם נמצא פתרון.

 ערך מורחב – **השערת הצנזורה הקוסמית**  

משפט האין-שיער לא מאפשר לצופים חיצוניים להבחין בסינגולריות הכבידתית המצויה בתוך החור השחור. בכך נמנע פרדוקס פיזיקלי נוסף שעלול לנבוע ממצב שבו צופה יכול להבחין בנקודת סינגולריות. השערה זו בדבר מיקומן ה"מוסתר" של נקודות הסינגולריות מאחורי אופק אירועים קרויה "השערת הצנזורה הקוסמית" (בגרסתה החלשה).
**ריקארדו אנטוניאצי** (באיטלקית: **Riccardo Antoniazzi**;‏ 19 בדצמבר 1853 - 10 בנובמבר 1912), היה בונה כלי קשת איטלקי.

ריקארדו אנטוניאצי נולד בקרמונה ולמד את תורת בניית כלי הקשת אצל אביו, גאטנו אנטוניאצי. הוא היה המוכשר והמתמיד ביותר במשפחתו, אך ליאנדרו ביזיאק העיב עליו במידה רבה ועקב כך לא חתם על רבים מכלי הנגינה, שיצר בתקופתו הטובה ביותר. את שנות עבודתו והכלים שיצר בהן אפשר לחלק לשלוש תקופות: משנות חניכותו וראשית התפתחותו עד שנת 1887-88 בערך, תקופה שבמהלכה בנה כלים דומים לאלה של אביו; התקופה הטובה ביותר שלו, שנמשכה עד סביבות 1904, כאשר פיתח לו סגנון משלו ועבד בראש ובראשונה אצל ליאנדרו ביזיאק; והתקופה שמשנת 1904 ואילך, כאשר עבד בפירמה מונצינו ובניו ובנה כלי נגינה יפים, אך מוקפדים פחות, בייחוד במה שנוגע ללכה. מבין הכלים שבנה במשך חייו, אלה הם הנודעים ביותר בימינו. ריקארדו אנטוניאצי העמיד מספר רב של תלמידים וממשיכי דרכו.

ריקארדו אנטוניאצי השתמש במגוון דגמים, והלכה שלו הייתה צהובה-כתומה או, לפעמים, אדומה כהה. הוא ידוע בשימוש בארבע תוויות שונות, בתקופת עבודתו אצל מונציני השתמש בתו מסחרי, שכלל את ראשי התיבות שלו, A.R, בתוך מעגל כפול שבראשו צלב. התו המסחרי הזה מיוחס לעיתים קרובות לרומיאו אנטוניאצי, אך נראה שהוא מעולם לא השתמש בו.

ריקארדו אנטוניאצי מת במילאנו.

מקור
----

* אריק בלוט, "אנטוניאצי" במילון גרוב למוזיקה ומוזיקאים אונליין

לקריאה נוספת
------------

* La Liuteria Italiana / Italian Violin Making in the 1800s and 1900s - Umberto Azzolina
* I Maestri Del Novicento - Carlo Vettori
* La Liuteria Lombarda del '900 - Roberto Codazzi, Cinzia Manfredini 2002
* Dictionary of 20th Century Italian Violin Makers - Marlin Brinser 1978
* Vannes, Rene (1985) [1951]. *Dictionnaire Universel del Luthiers (vol.3)*. Bruxelles: Les Amis de la musique. OCLC 53749830.
* William, Henley (1969). *Universal Dictionary of Violin & Bow Makers*. Brighton; England: Amati. ISBN 0901424005.
* Walter Hamma, *Meister Italienischer Geigenbaukunst*, Wilhelmshaven 1993, מסת"ב 3-7959-0537-0
* Liuteria Parmense

קישורים חיצוניים
----------------

ויקישיתוף מדיה וקבצים בנושא **ריקארדו אנטוניאצי** בוויקישיתוף
**עתידנו - למען עתיד העבודה הסוציאלית בישראל** היא תנועה חברתית של עובדים ועובדות סוציאליות. התנועה הוקמה בשנת 2007 ופועלת למען מעמדו ועתידו של מקצוע העבודה הסוציאלית, למען העובדים והעובדות הסוציאליות ולמען עתידה ופניה של מדינת הרווחה בישראל. בשנת 2018 נבחרה מועמת התנועה ענבל חרמוני לתפקיד יו"ר איגוד העובדים הסוציאליים.לפי הצהרותיה, התנועה פועלת לקידום סולידריות חברתית, קהילתיות, כלכלה סוציאל-דמוקרטית, שוויון ופמיניזם.

הקמת התנועה
-----------

תנועת עתידנו החלה כהתארגנות שטח קהילתית של עובדים סוציאליים ונקראה בתחילת הדרך "מטה המאבק למען עתיד העבודה הסוציאלית". הרקע להקמת התנועה היה צמצום מדיניות הרווחה של שר האוצר בנימין נתניהו בשנת 2002- 2003 וכן בהמשך בשנת 2007 שחיקת השכר של העו"סים ואי התאמתו ליוקר המחיה ולשכר הממוצע במשק. 
בנוסף משרד הרווחה החל להפריט את השירותים החברתיים והעבירם לעמותות. מדיניות זאת יצרה מציאות של העסקה פוגענית של עו"סיות ופערים שנוצרו בינן לבין עו"סיות במגזר הציבורי. 
לאחר שהחלו לפעול מספר התארגנויות ברחבי הארץ הוחלט על הקמת התנועה שתפעל לקדם מאבק על שיפור תנאי השכר ותנאי ההעסקה, לעצור את הפגיעה שגורמת הפרטת השירותים החברתיים ולחזק את העבודה המאורגנת המייצגת את העובדים הסוציאליים.

חברי התנועה
-----------

התנועה מונה מעל ל-80 פעילים בתנועה, עובדות ועובדים סוציאליים המגיעים ממקומות עבודה מגוונים, רקעים שונים ומכל רחבי הארץ.

פעילות התנועה
-------------

תנועת עתידנו פועלת כתנועה עצמאית ובזירות שונות, כשהמרכזית מביניהן היא איגוד העובדים הסוציאליים. חברי וחברות התנועה מעוניינים להשמיע קול נחוש ואיתן במאבק על זכויותיהם ומעמדם של העובדים הסוציאליים בישראל.

פעילות במסגרת איגוד העובדים הסוציאליים
--------------------------------------

על מנת להשתלב ככוח משמעותי באיגוד, משנת 2009 "עתידנו" מריצה מועמדים משלה לתפקיד צירים באיגוד העו"ס. גם בשנת 2013 התנועה לקחה חלק בבחירות ובחירתם של 41 חברי וחברות 'עתידנו' הכפילה את יכולת ההשפעה שלנו בתוך האיגוד. 41 הצירות והצירים מכהנות/ים בתפקידים שונים: במזכירות, במרכז, כיו"רי תאים, כחברי ועדות ותאים וכצירות וצירים מן המניין.

פעילות בזירות נוספות
--------------------

תנועת 'עתידנו' פועלת בזירות נוספות, תוך מחויבות להביא את קולן/ם המקצועי של העובדים והעובדות הסוציאליות:
בזירה החברתית - שותפה ותומכת במאבקים חברתיים כגון: מאבק הנכים, המאבק למען רפורמה מיטיבה בבריאות הנפש, המחאה החברתית בשנת 2011, המאבק להעסקה ישירה ועוד.
בזירה הפרלמנטרית והמדינית - השתתפות בדיונים בוועדות הכנסת השונות, פעילות סביב הרפורמה במחלקות לשירותים חברתיים.
בזירה האקדמית - השתתפות בכנסים ושולחנות עגולים. בנוסף - בשנת 2016-2017 סטודנטיות מאוניברסיטת בן-גוריון ומכללת ספיר עשו את הכשרתן המעשית בתואר ראשון בתנועת עתידנו וקידמו נושאים כגון: גיוס ושימור פעילים/ות בתנועה, הרפורמה בבריאות הנפש, הסברה לסטודנטים/ות בשנה ג' ועוד.

קישורים חיצוניים
----------------

* דף הפייסבוק של התנועה

הערות שוליים
------------

1. ↑  טל כרמון, הלוחמת ניצחה, באתר דבר ראשון, 29 בינואר 2018
אין תמונה חופשיתאין תמונה חופשית
הרב **יצחק אייזיק איש-שלום** (**פרידמן**) (ז' באדר תרל"ה - ז' בתשרי תש"ד; 1875 - אוקטובר 1943) היה רב בקורשן וטבריג בליטא, ולאחר עלותו ארצה רבה של נחלת יצחק. כמו כן, היה פעיל בתנועה הציונית.

חייו
----

נולד בקובנה לרב יוסף פרידמן, רב עיירה בפלך יקטרינוסלב. את ראשית תורתו קיבל מאביו. בהיותו בן 12 החל ללמוד בישיבת קובנה, ולאחר מכן למד בישיבת טלז אצל הרב אליעזר גורדון. שם נשא לאישה את חנה, בת ר' מאיר הלפרין.

לאחר נישואיו למד בכולל האברכים בקובנה והכשיר עצמו לרבנות. בשנת תרס"ה נתמנה לרב בעיירה גרזד, פלך קובנה, שם חיבר את ספריו: "ישראל ותורתו" בדרוש, ו"אמרי בינה"- פתגמים. בשנת תרע"ד נתמנה לרב בקורשן, פלך קובנה, שם ישב 14 שנה. באותה תקופה חיבר את ספריו "טל תחיה" ו"הגיון יצחק" - לקט דברי תורה לסיומי מסכתות. לאחר מכן נתמנה לרב בעיר טבריג, בה חיבר את "חקר יצחק". 

בשנת תרצ"ד עלה לארץ ישראל כתייר, וביקר במושבה "נחלת יצחק" שמייסדיה היו יוצאי ליטא ומהם מכריו. לאחר שלושה חודשים חזר לטבריג, וכעבור שנה, בחג הסוכות תרצ"ה, עלה ארצה והתיישב בנחלת יצחק, שם נתמנה לכהן כרב השכונה הראשון. מינויו נעשה יחד עם חנוכת בית הכנסת הראשון בשכונה, בכ"ח בכסלו תרצ"ה (5 בדצמבר 1934).

נפטר בשנת 1943, ונקבר בבית הקברות נחלת יצחק.

פעילותו הציונית
---------------

הרב איש-שלום היה פעיל ציוני נמרץ. עוד בכהונתו בקורשן השתתף בפעילות ציונית, ונסע בכל רחבי ליטא לשם תעמולה עבור קרן היסוד. השתתף ב"אסיפות הקהילות", והיה חבר בוועד הארצי בליטא. היה חבר "המזרחי" מראשית היווסדו, וחבר מרכז המזרחי בליטא. השתתף כציר בקונגרס הציוני הט"ו. זכה להערכה גם מהרבנים המתנגדים לציונות.

כתביו
-----

* הרב יצחק אייזיק איש-שלום, ****הגיון יצחק****, הדרנים לכל מסכתות הש"ס, באתר היברובוקס
* הרב יצחק אייזיק איש-שלום, ****מחברת הדרנים****, הוספה ל"הגיון יצחק", באתר היברובוקס
* הרב יצחק אייזיק איש-שלום, ****חקר יצחק****, חידושים וביאורים לעניינים שונים, באתר היברובוקס
* הרב יצחק אייזיק איש-שלום, ****טל תחיה****, שיחות, באתר היברובוקס
* הרב יצחק אייזיק איש-שלום, ****תורת ישראל וארצו****, מאמרים בענייני פרשיות השבוע, מועדי ישראל ועוד. באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309380305171

 |
**נוֹסאן** או גם **נוסליט** הוא מינרל טקטוסיליקטי (סיליקט במבנה מרחבי) שנוסחת המבנה הכימי שלו היא (Na8Al6Si6O24(SO4)•(H2O

הנוסאן הוא פלדשפטואיד (מינרל דמוי פצלת השדה אך בעל מבנה שונה והמכיל פחות סיליקה) וחבר בקבוצת הסודליט. הנוסאן הוא מינרל קל, קשה באופן יחסית, אם כי שביר. הנוסאן מתגבש במערכת הקובייתית. קשיות המינרל נעה בין 5.5 ל-6 בסולם מוס ומשקלו הסגולי בין 2.3 2.4 גרם לסמ"ק. מבחינת תכונותיו האופטיות המינרל הוא איזוטרופי ופלואורסצנטי. כאשר יש תכלילים במינרל הוא מציג שבירה כפולה חלשה. בין הנוסאן להאיאין (Na,Ca)4-8Al6Si6(O,S)24(SO4,Cl)1-2)), אף הוא פלדשפטואיד מקבוצת הסודליט, מתקיימת שורה איזומורפית.

המינרל תואר לראשונה בשנת 1815 על פי דוגמיות שנמצאו ב"קומפלס הגעשי אגם לאך" (Laacher See) שבהרי האייפל (Eifel) במדינת ריינלנד-פפאלץ שבגרמניה. הוא כונה בשם נוסאן לכבוד קרל וילהלם נוֹזה (Karl Wilhelm Nose ‏ 1835-1753) מבְּרַאוּנְשְוַוייג (כיום בסקסוניה התחתית), מינרלוג גרמני.

מקור ותפוצה
-----------

הנוסאן מצוי בסלעי יסוד אלקליים עניים בסיליקה, בעיקר בפונוליט.

הנוסאן מופיע לעיתים באבן החן לפיס לזולי יחד עם המינרלים האחרים בקבוצת הסודליט: לזוריט, האיאין וסודליט.

הנוסאן הוא מינרל נדיר למדי, אבל תפוצתו רחבה, ולכן ניתן למצוא אותו במקומות מגוונים כדוגמת איי האוקיינוס (לדוגמה טהיטי) ורכס הרי לאסאל שבמדינת יוטה שבארצות הברית.

מקומות נוספים בהם מוצאים נוסאן כוללים את שלקופף (Schellkopf), סמוך לברנק (Brenk) ובמקומות נוספים סביב לאגם לאך (Laacher See) במחוז אייפל במדינת ריינלנד-פפאלץ (המקום בו נתגלה המינרל לראשונה), ובמחצבה בהגאו (Hegau) במדינת באדן-וירטמברג בשבגרמניה; במסיב מון דור (אנ') בחבל אוברן שבצרפת; בצוק וולף (Wolf Rock) שלחוף קורנוול באנגליה; בקובאו (Covao) שבאיי כף ורדה; ברכס הגבעות השחורות שבמדינת דקוטה הדרומית שבארצות הברית ובחצי האי קולה שברוסיה.

קישורים חיצוניים
----------------

ויקישיתוף מדיה וקבצים בנושא **נוסאן** בוויקישיתוף
* אתר Mindat
* אתר Webmineral
* פרויקט rruff
* נוסאן, באתר אנציקלופדיה בריטניקה (באנגלית)

הערות שוליים
------------

1. ↑  לרשימה המלאה מומלץ לגשת לאתר Mindat המצוי בקישורים החיצוניים להלן.
**בריטני בראון** (באנגלית: **Brittany Brown**; נולדה ב-18 באפריל 1995) היא אתלטית אמריקאית, סגנית אלופת העולם (דוחה 2019) בריצת 200 מטר ואלופת ארצות הברית באולם (2019) בריצת 300 מטר.

ביוגרפיה
--------

### 2019

באליפות ארצות הברית באולם שנערכה בסטטן איילנד, ניו יורק בפברואר 2019 זכתה בראון במדליית זהב בריצת 300 מטר בתוצאה של 35.95 שניות.

באליפות ארצות הברית שנערכה בסוף יולי אותה שנה היא זכתה במדליית כסף בריצת 200 מטר בתוצאה של 22.61 שניות.

#### סגנית אלופת עולם

באליפות העולם שנערכה בדוחה, קטר ב-2 באוקטובר היא זכתה במדליית כסף בריצת 200 מטר, בשיא אישי חדש של 22.22 שניות אחרי דינה אשר-סמית' שקבעה שיא בריטי חדש של 20.88 שניות ולפני מוג'ינגה קמבונדג'י משווייץ (22.51 שניות).

שיאים אישיים
------------

### אצטדיון

* ריצת 100 מטר: 11.28 שניות (2018)
* ריצת 200 מטר: 22.22 שניות (2019)
* ריצת 300 מטר: 35.91 שניות (2019)

### אולם

* ריצת 60 מטר: 7.39 שניות (2017)
* ריצת 200 מטר: 22.86 שניות (2017)
* ריצת 300 מטר: 35.95 שניות (2019)

קישורים חיצוניים
----------------

ויקישיתוף מדיה וקבצים בנושא **בריטני בראון** בוויקישיתוף

* בריטני בראון, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 282220

 |
מבט מהגשר
הבית הרוקד עומד לצדם של מבנים מסורתיים יותר
**הבית הרוקד** (בצ'כית: **Tančící dům**) הוא הכינוי שניתן לבניין משרדים השוכן בעיר פראג אשר ברפובליקה הצ'כית. המבנה תוכנן בשיתוף פעולה בין האדריכל הצ'כי יליד קרואטיה ולאדו מילוניץ', והאדריכל הקנדי-אמריקני פרנק גרי. המבנה נבנה בסגנון הדה-קונסטרוקטיביזם אשר גרי הוא אחד האדריכלים הבולטים ביותר בו.

הקמה
----

הבניין נבנה על חלקת אדמה פנויה בצומת מרכזי, בפינת הרחובות רָשִינוֹבוֹ נָאבְּזֶ'זִ'י (Rašinovo nábřeži) ורסלובה (Resslova), בסמוך לנהר הוולטאבה. במקום עמד בניין אחר בעבר, מבנה בסגנון נאו-רנסאנס אשר נבנה במאה ה-19. מבנה זה נהרס על ידי פצצה אמריקנית תועה, לקראת סיומה של מלחמת העולם השנייה. שרידיו פונו לבסוף ב-1960.

בניית המבנה המיוחד הייתה יוזמתו של ואצלב האוול. האוול, באותם ימים נשיאה של הרפובליקה הצ'כית, התגורר בשכנות לאתר מאז ילדותו. האוול ביקש להקים מבנה יוצא דופן בתכנונו, אשר ישמש כמרכז לפעילות תרבותית. הוא גייס את האדריכל ולאדו מילוניץ' לתכנון המבנה. חברת ההשקעות ההולנדית ING הסכימה לממן את הפרויקט, אך הציבה תנאי אחד: מילוניץ', האדריכל האלמוני, ייאלץ לצרף למיזם אדריכל בעל שם עולמי. מילוניץ' פנה לאדריכל הצרפתי ז'אן נובל, אך זה דחה את ההצעה בשל גודלו הקטן של השטח המיועד לבנייה. לאחר מכן הוא פנה לאדריכל המפורסם פרנק גרי, וזה נענה לבקשתו. תוכניתם של צמד האדריכלים הייתה להקים מבנה שונה ומיוחד בעיצובו, אשר יעמוד לצדם של בנייניה המסורתיים של העיר פראג. תוכנית זו הייתה שנויה במחלוקת, אך בזכות השפעתו של הנשיא האוול, בניית המבנה הססגוני יצאה אל הפועל. היא החלה ב-1994 והסתיימה ב-1996. התוכניות להקים בו מרכז תרבות לא התממשו לבסוף.

מקור ההשראה של האדריכל היה צמד הרקדנים המפורסמים ג'ינג'ר רוג'רס ופרד אסטר, ועל כן הוא נקרא במקור "בניין ג'ינג'ר ופרד". המבנה הדה-קונסטרוקטיביסטי עומד לצדם של מבנים בסגנונות נאו-בארוק, נאו-גותיקה ואר-נובו, סגנונות שהעיר פראג ידועה בהם.

בבית הרוקד שוכנים משרדיהן של מספר חברות בינלאומיות. על גג הבניין שוכנת מסעדה צרפתית הצופה אל נופיה המרשימים של העיר.

קישורים חיצוניים
----------------

ויקישיתוף מדיה וקבצים בנושא **הבית הרוקד** בוויקישיתוף
* 

* אתר האינטרנט הרשמי של הבית הרוקד
* 
* הבית הרוקד מאת פרנק גרי (באנגלית)
* מאמר של רדיו פראג עם האדריכל ולאדו מילוניץ' (באנגלית)
* בניינים יוצאי דופן נוספים (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: kn20040130002
* VIAF: 147056187
* WorldCat: viaf-147056187

 |
**דניאל ששון** (16 בינואר 1994 – 9 בפברואר 2022) היה כדורסלן ישראלי ששיחק בעמדת הפאוור פורוורד.

קריירה
------

ששון החל את דרכו במחלקת הנוער של מכבי עירוני רמת גן ושיחק גם באקדמיית וינגייט של איגוד הכדורסל, ובבוגרים שיחק בתחילה במכבי אשדוד, אליצור רמלה, הפועל חבל אילות והפועל נען/גזר מהליגות הנמוכות בישראל. קבוצתו הראשונה בליגת העל הייתה הפועל תל אביב, בה שיחק בעונת 2018/2019. בסיום העונה עבר להפועל חולון לעונת 2019/2020. לקראת עונת 2020/2021 עבר להפועל גלבוע גליל. משחקו האחרון לפני התאונה היה נגד ברואה במסגרת הליגה הבלקנית.

התאונה ומותו
------------

בלילה שבין ה-14 ל-15 באפריל 2021 (ערב יום העצמאות) יצא ששון מדירתו בגן נר על אופניו, ובדרכו חזרה נפגע ממכונית ליד תחנת הדלק ביישוב. איש לא ידע על האסון עד למחרת, כשהשחקן לא התייצב לאימון קבוצתו לפני משחק מול הפועל תל אביב. לאחר ששותפו לדירה סיפר את הידוע לו החלו אנשי הקבוצה לחפש את עקבותיו, וגילו כי בבית החולים רמב"ם מאושפז אלמוני ללא תעודות. לאחר זיהוי, התברר שאכן מדובר בששון.

ששון נפטר עשרה חודשים לאחר המקרה, ב-9 בפברואר 2022, בגיל 28.

מנהלת הליגה החליטה שכל משחק בערב שאחרי מותו יחל בדקה של מחיאת כפיים.

קישורים חיצוניים
----------------

הערות שוליים
------------
במתמטיקה, **משפט גומורי** הוא המשפט שלפיו אם נסיר מלוח שחמט שתי משבצות בצבעים שונים, עדיין יהיה ניתן לרצף את הלוח באמצעות אבני דומינו בגודל 2×1. המשפט הוכח על ידי רלף גומורי.

הרקע למשפט
----------

משפט גומורי מבוסס על חידת שחמט ידועה: האם ניתן לרצף באמצעות אבני דומינו לוח שחמט שהוסרו ממנו שתי משבצות פינתיות נגדיות. התשובה לחידה היא שלילית, משום ששתי משבצות פינתיות נגדיות בלוח שחמט הן תמיד באותו צבע, כך שלאחר ההסרה יהיו יותר משבצות מצבע אחד, מאשר משבצות מהצבע השני. ברור שכל אבן דומינו תכסה בהכרח משבצת אחת לבנה ומשבצת אחת שחורה, ולכן לא ניתן לרצף לוח באבני דומינו אם אין עליו מספר שווה של משבצות לבנות ומשבצות שחורות.

בפתרון חידה זו, אנו מוכיחים למעשה, שאם הסרנו שתי משבצות מלוח שחמט, היותן בצבעים שונים הוא תנאי הכרחי לכך שיהיה ניתן לרצף את המשבצות שנותרו באבני דומינו. משפט גומורי מוכיח שתנאי זה הוא גם תנאי מספיק.

הוכחת המשפט
-----------

מסלול מעגלי על לוח שחמט
הוכחת המשפט מתבססת על העובדה שקיים מסלול מעגלי על לוח שחמט, שעובר מכל משבצת למשבצת סמוכה (בעלת צלע משותפת), ועובר בכל משבצת פעם אחת בלבד. מסלול זה עובר במשבצות שחורות ולבנות לסירוגין. כאשר מסירים שתי משבצות, אחת שחורה ואחת לבנה, מחלקים למעשה את המסלול לשני "שבילים". אורך כל שביל הוא זוגי, מאחר שקצה אחד שלו סמוך למשבצת הלבנה שהסרנו (ולכן הוא שחור) והקצה השני שלו סמוך למשבצת השחורה שהסרנו (ולכן הוא לבן). כדאי גם לשים לב, שאורך אחד השבילים עשוי להיות אפס. כל שביל ניתן לרצף באבני דומינו בקלות, אם מתחילים מאחד הקצוות שלו, ומכסים כל זוג משבצות באבן דומינו.

קישורים חיצוניים
----------------

ויקישיתוף מדיה וקבצים בנושא **משפט גומורי** בוויקישיתוף
**אם תיתקע במסע אל אס די** הוא שיר מאת יונה וולך. השיר ראה אור בהוצאת הקיבוץ המאוחד בשנת 1985 כחלק מספר אוסף שיריה "מופע".

הרקע לכתיבת השיר
----------------

בשנת 1965 אשפזה עצמה וולך בבית חולים פסיכיאטרי בטלביה, ונטלה חלק מטיפול ניסיוני מצוי של שנות ה-60 של המאה ה-20. באשפוזה טופלה ב-LSD, שהיה לכלי טיפול פסיכואקטיבי מקובל. ככלל, בקרב פסיכיאטרים ברחבי העולם המערבי.

גם לאחר שחרורה, המשיכה וולך להתנסות בסמים פסיכואקטיביים, כגון מסקלין. התנסויות אלו השפיעו באופן ישיר על כתיבתה, בין אם בשיריה שעסקו בהתנסות הסמים, כשירה "אם תלך במסע אל אס די", ובין אם בשיריה שתיארו חוויה פסיכדלית.

את השיר "אם תיתקע במסע אל אס די" כתבה בערוב ימיה, ואת ספר אוסף שיריה - "מופע", בו נכלל השיר, פרסמה ערב פטירתה.

תוכן השיר
---------

השיר אינו פסיכדלי במהותו, אך הוא מעיד על הנזקים שבשימוש לא מיטיב בחומרים פסיכדליים. השיר עוסק בתיאור הנזקים שנגרמו למשוררת עצמה בעקבות מסעותיה והתנסויותיה בסמים פסיכואקטיביים. בעוד בשיר אם תלך למסע אל אס די מזהירה וולך את הקורא מפני מסע אל השימוש בסמים, ומה צפוי לו שם, בשיר ההמשך זה וולך מזהירה את הקורא מכך שמסע האל אס די תמיד יישאר בתוכו. כפי שהיא מעולם לא הצליחה לחזור ממסע זה.

> 
> אם תתקע במסע אל.אס.די  
> 
> תזכור אותי  
> 
> אני שלא חזרתי משם  
> 
> אם תתקע  
> 
> עם דעה על עצמך  
> 
> אם אתה תקוע  
> 
> עם דעה על עצמך  
> 
> בדוק היטב  
> 
> אולי לא שבת  
> 
> ממסע אל.אס.די  
> 
> שנדמה לך  
> 
> שהוא נגמר מזמן  
> 
> אך הוא ממשיך בתוכך
> 
> 
> 
> — מתוך השיר
>

ראו גם
------

* אם תלך במסע אל אס די

קישורים חיצוניים
----------------

* מילות השיר "אם תלך למסע אל אס די" ושיר ההמשך "אם תיתקע במסע אל אס די".

הערות שוליים
------------

1. ↑  נדב נוימן, אם תלך למסע LSD: על מקומה הנשכח של הפסיכדליה בשירה העברית, ‏12 בינואר 2017
**קַרְיָינָא דְּאִיגַּרְתָּא אִיהוּ לֶיהֱוֵי פַּרְוַונְקָא** הוא ביטוי ארמי שמשמעו: קורא (כרוז) האיגרת (הצו) – הוא יוציאה לפועל. כלומר, הקורא לפעולה – יבצע אותה בעצמו. בשימוש היומיומי קורא הביטוי לאידאולוגים להיות גם אנשי מעשה.

מקור הביטוי
-----------

לפי המתואר בתלמוד הבבלי במסכת סנהדרין, לפני שהרג פינחס את זמרי בן סלוא על שבעל את כזבי בת צור הנכרית, הוא ניהל דיאלוג קצר עם משה:

> 
> אמר לו: אחי אבי אבא, לא כך לימדתני ברדתך מהר סיני "הבועל את הנכרית קנאין פוגעין בו"?
>   
> אמר לו: **קריינא דאיגרתא איהו ליהוי פרוונקא**
> 
> 
> 
> — תלמוד בבלי, מסכת סנהדרין, דף פ"ב, עמוד א'
> 

כלומר: אם כך לימדתיך, אל תדבר, קום ועשה מעשה.

המילה "פרוונקא" הושאלה לארמית מן השפות האיראניות, ומשמעותה המקורית: מנהיג, מורה דרך ההולך בראש, אך בארמית היא קיבלה גם משמעות של "שליח הנושא את האיגרת". ומשמעותו המילולית של הביטוי: הקורא את האיגרת, הוא יהיה המוביל, הצועד בראש והמוציא אל הפועל. או: הקורא את האיגרת, הוא יהיה השליח לשאת אותה אל יעדה.

שימוש
-----

הביטוי נכנס לשפת הדיבור, ובמסכת בבא מציעא (דף פ"ג, עמוד ב') מתואר שכאשר השיא רבי אלעזר ברבי שמעון עצות לשוטר מקוף, ושיפר את הצלחותיו בתפיסת גנבי רכוש, נודע הדבר לממונים מטעם מלכות רומי, שאמרו: "קריינא דאיגרתא איהו ליהוי פרוונקא", ומינו אותו לתפוס גנבים.

שימוש מושאל
-----------

ספר איגרותיו של הרב יעקב ישראל קניבסקי נקרא "קריינא דאיגרתא", כלומר: קורא האיגרת. עורכי הספר ביקשו להביע בשם זה שההדרכות הכלולות באיגרותיו של הרב לא היו אידאולוגיה לשמה, אלא דרך חיים מעשית.

ראו גם
------

* נאה דורש נאה מקיים

| מיזמי קרן ויקימדיה |
| --- |
| ויקימילון ערך מילוני בוויקימילון: **קריינא דאיגרתא איהו ליהוי פרוונקא** |

הערות שוליים
------------

1. ↑  ראו "פרוונקא: ההקשר המנדעי של פולמוס אחד נגד מינים בתלמוד הבבלי", עדיאל שרמר, תרביץ, שנה פה, חוברת ב (תשע"ח), עמ' 218 ואילך, וראו שם הערות 45–46.
2. ↑  לדעת אליעזר בן-יהודה, **עד אימתי דברו עברית** הציטוט הארמי נאמן למקור.
3. ↑  בעקבות מינוי זה התעורר ויכוח בינו לבין חכמים אחרים: "שלח ליה רבי יהושע בן קרחה: חומץ בן יין, עד מתי אתה מוסר עמו של אלוהינו להריגה?! - שלח ליה: קוצים אני מכלה מן הכרם...".
חותמת ברית המועצות 1945
האות הקזחית "Алтын алка" ("תליון מוזהב")
**אם גיבורה** (ברוסית: **Mat-geroinya**) הייתה מדליית כבוד של ברית המועצות אשר הוענקה עבור גידול והקמת משפחה גדולה. כוונת המדינה הייתה לא רק לכבד משפחות כה גדולות, אלא גם להגדיל את הסיוע הכספי לנשים בהיריון, לאמהות למשפחות גדולות ולאמהות חד הוריות, ולקדם רמת בריאות מוגברת אצל אמא וילד. הפרס הונפק בשנת 1944 והמשיך להתקיים עד נפילת ברית המועצות בשנת 1991.

תואר הכבוד "אם גיבורה" הוקם ב-8 ביולי 1944 על פי צו נשיאות ברית המועצות העליונה. חוקו, כולל עלייה מרובה בקצבאות המדינה הזמינות למשפחות אלה או לאמהות חד הוריות, תוקן 15 פעמים מהקמתו המקורית ועד לתיקון האחרון הכלול בצו מספר 20 לנשיאות ברית המועצות העליונה מיום 7 במאי 1986.

חלוקת האות
----------

תואר הכבוד "אם גיבורה" הוענק לאמהות הנושאות ומגדלות 10 ילדים ומעלה. התואר לווה בהקצאת האות "אם גיבורה" ותעודה שהוענקה על ידי הנשיאות של הסובייט העליון של ברית המועצות. הוא הוענק ביום הולדתו הראשון של הילד האחרון, בתנאי שתשעה ילדים נוספים (טבעיים או מאומצים) יישארו בחיים. ילדים שנספו בנסיבות הרואיות, צבאיות או מכובדות אחרות, כולל מחלות תעסוקתיות, נספרו גם הם. הפרס נוצר במקביל לאות תפארת האם (ברוסית: *Орден "Материнская слава"*) ומדליית האמהות (רוסית: *Медаль материнства*), המיועדת לנשים עם חמישה עד תשעה ילדים.

הם היו זכאים גם למספר הרשאות מבחינת קצבת פרישה, תשלום דמי שירות ציבוריים, ואספקת מזון וסחורות אחרות.

כ-430,000 נשים זכו בתואר זה במהלך קיומו.[דרוש מקור]

אם הם נלבשים בתוארי כבוד של הפדרציה הרוסית, האחרונים הם בעלי עדיפות.

תיאור האות
----------

תואר הכבוד "אם גיבורה" זכאי למקבל ללבוש את האות "אם גיבורה", שהיה כוכב זהב עם קרניים ישרות כסופות בין הזרועות אשר יוצרות מחומש הפוך; הוא צורף על ידי טבעת מצופה כסף דרך לולאת המתלה אל מתלה בצורת גלילה בצורת גלילה ועליו הכיתוב הקלה מוזהב, "MOTHER HEROINE" ( Russian ).

האות לאחר נפילת ברית המועצות
----------------------------

לאחר התפרקות ברית המועצות בשנת 1991, בוטלה האות ברוב הרפובליקות הפוסט-סובייטיות.

* בפדרציה הרוסית האות בוטל בשנת 1991 אך הוחלף בשנת 2008 במסדר תהילת ההורים.
* בטג'יקיסטן הוא נשלל בשנת 1996 כדי להרתיע משפחות גדולות מלהיווצר.
* באוקראינה הוא בוטל עם עצמאותה אך שוחזר בשנת 2001.
* בקזחסטן, אמהות ל -10 ילדים ומעלה זכו מאז 1995 ל"**אלטין אלקה"** ("Алтын алка", "תליון זהב") ואמהות לשמונה או תשעה ילדים קיבלו את **קומיס אלקה** ("Кумiс алка", "תליון כסף").

ראו גם
------

* עיטורי ברית המועצות

קישורים חיצוניים
----------------

ויקישיתוף מדיה וקבצים בנושא **אם גיבורה** בוויקישיתוף

הערות שוליים
------------

1. 1 2 3 4 5  "Decree of the Presidium of the Supreme Soviet of the Soviet Union of July 8, 1944" (ברוסית). Legal Library of the Soviet Union. 1944-07-08. נבדק ב-2012-02-25.
2. ↑  "Decree of the President of the Russian Federation of September 7, 2010 No 1099" (ברוסית). Russian Gazette. 2010-09-07. נבדק ב-2012-02-25.
**מערכת תקשורת** היא אמצעי להעברת מידע.

מערכת תקשורת היא הסוג הפשוט ביותר של מערכת מידע.

אופן העברת המידע
----------------

התהליך הבסיסי של העברת מידע במערכת תקשורת הוא זה:

1. מקור שולח מסר.
2. מקודד ממיר את המסר לאות על פי צופן.
3. האות משודר מהמקור לנמען על ידי ערוץ התקשרות הנבחר.
4. האות שנקלט מקודד בחזרה על ידי מפרש למסר המקורי על פי אותו הצופן שבו קודד.
5. המסר הגיע ליעדו.

המידע המועבר בכל מערכות התקשורת הוא ממשי וניתן למדידה.
גם כאשר מידע עובר תהליך דיגיטציה המיצג אותו על ידי סיביות מופשטות, הוא מקודד לאות המועבר דרך רכיבים פיזיים של המערכת.
משום שהמידע במערכות תקשורת תמיד מיוצג באופן פיזי, יש להשקיע זמן ואנרגיה כדי לקרוא, לכתוב ולעבד אותו.

מערכת תקשורת "טהורה" רק מעבירה מידע ממקום למקום. עם זאת רוב המחשבים גם מעבדים מידע ולא רק מעבירים אותו. עיבוד זה מאפשר יצירה של מידע חדש.

רעש
---

רעש הוא כל הפרעה בערוץ התקשורת, הגורמת לשינוי באות המועבר דרכו, כך שנוצרת שגיאה בפלט הסופי.
קליטה נחשבת מוצלחת רק אם יחס אות לרעש של האות שהתקבל במקלט היה גדול יותר מסף רגישות הקליטה של המקלט.

מערכות תקשורת שונות רגישות לסוגים שונים של רעשים. לדוגמה: מרחק גדול בין מפעילי טלגרף מחליש את עוצמת האות, ברקים יכולים לפגוע בשידור גלי רדיו של AM - אפנון משרעת, שריטות על פני תקליטור הורסות את המידע המקודד עליו ורעשי רקע יכולים למסך את קולות הדיבור.

קוד תיקון שגיאות הוא קוד בעל מספר תכונות שמאפשרות לשלוח באמצעותו אוסף של נתונים דרך ערוץ תקשורת רועש, ולנטרל במידה מסוימת את השפעת רעשי הרקע על המידע המתקבל.

יצירה ותחזוקה של מערכות תקשורת
------------------------------

הנדסת מערכות תקשורת היא תחום בהנדסה הכולל עיסוק באופן העברת נתונים בין רכיבים בודדים וברמה של רשתות מערכות תקשורת גדולות.

פרוטוקול תקשורת הוא אוסף של חוקים המגדירים את אופן בקשת וקבלת נתונים במערכת תקשורת מסוימת וכוללת כללים לייצוג המידע, איתות, אימות, ותיקון שגיאות לצורך העברת המידע בערוץ תקשורת.

ראו גם
------

* תורת הקודים
* איתות
* תקשורת נתונים

קישורים חיצוניים
----------------

* מערכות טלקומוניקציה, דף שער בספרייה הלאומית

הערות שוליים
------------

1. 1 2 3 4 5 6 7 8  Denning, P. J. & Bell, T. (2012). The Information Paradox. American Scientist, 100(6), 470-477.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565830305171
* GND: 4125542-2
* LCCN: sh85133301

 |
הפסל של אמילי הפרה על קברה בשרבורן, מסצ'וסטס
**אמילי** (באנגלית: **Emily**) הייתה פרה שנמלטה ב-1995 מבית מטבחיים בעיירה הופקינטון (אנ'), מסצ'וסטס שבארצות הברית, באמצעות קפיצה מעל השער, וחמקה במשך 40 יום מתפיסה. היא מצאה מקלט ב"מנזר השלום" בשרבורן, מסצ'וסטס, עד מותה בשנת 2003. במהלך שמונה שנות שהותה במנזר, הפכה אמילי לדמות מייצגת של זכויות בעלי חיים ודיאטה נטולת בשר.

בריחתה מבית המטבחיים וחייה ב"מנזר השלום"
----------------------------------------

ב-14 בנובמבר 1995, אמילי, פרה בת שלוש במשקל 730 קילוגרם, נמלטה מבית המטבחיים "A. Arena & Sons Inc" בהופקינטון, על ידי קפיצה מעל שער בגובה 1.5 מטר, מספר דקות לפני שהייתה אמורה להישחט. בתקופה של כמויות שיא של שלג, אמילי נצפתה מחפשת אוכל בחצרות אחוריות של בתים. במשך 40 יום הצליחה הפרה להתחמק מלכידתה, במהלכם זכתה לסיוע מצד התושבים המקומיים. לעיתים קרובות היא נראתה רצה עם עדר צבאים, והדיווח על כך עלה לכותרות בעיתונים המקומיים.
אמילי התחבאה באזורים המיוערים של הופקינטון. בזמן שבעלי המשחטה עשו מאמצים רבים למצוא אותה, חוואים מקומיים השאירו עבורה חבילות חציר ותושבים מקומיים אף מסרו למשטרה מידע כוזב אודות מקום הימצאה, לשם הטעייה.

לואיס ומייגן רנדה (Randa), מייסדי "מנזר השלום" הסמוך, המשמש מרכז רוחני וחינוכי לחיים ללא אלימות, הציעו לקנות את אמילי מהמשחטה ולקלוט אותה במקלט הקטן לבעלי חיים שעל אדמתם. בעל המשחטה, פרנק ארנה, שסיפורה של אמילי נגע ללבו, הסכים למכור את הפרה, ששוויה היה 500 דולר, עבור דולר אחד בלבד. אמילי נרכשה מבית המטבחיים והובאה בערב חג המולד להתגורר ב"מנזר השלום". במהלך שהותה שם, ביקרו אותה מבקרים לאומיים ובינלאומיים והיא הפכה במהרה לנציגה של זכויות בעלי חיים וצמחונות.
מפיק הקולנוע אלן ליטל קנה את הזכויות לסיפורה של אמילי תמורת סכום שכיסה את הוצאות מחייתה למשך שארית חייה ותרם 10,000 דולר נוספים לשם בניית אסם חדש עבורה ולידו מרכז חינוכי העוסק בסוגיות בעלי חיים.

מותה ויד לזכרה
--------------

אמילי סבלה מסרטן הרחם ונפטרה ב-30 במרץ 2003. שבוע לפני מותה, ביקר את אמילי ובירך אותה כהן-דת הינדי מקומי בשם קרישנה בהאטה (Bhatta) ממקדש לקשמי באשלנד (אנ'), מסצ'וסטס, שהניח חוט מוזהב סביב רגלה וחוט נוסף דרך החור באוזנה שעליו היה תלוי פעם תג המספר כשהיא הגיעה לבית המטבחיים.

אמילי נקברה ב"מנזר השלום" ב-2 באפריל 2003, בין פסליהם של האם תרזה ומהטמה גנדי. מג ולואיס רנדה הזמינו מהאמן לאדו גודג'בידזה (Lado Goudjabidze) פסל ברונזה בגודל טבעי של אמילי, מעוטר בשמיכה ופרחים, סימני כבוד הינדיים, העומד מעל קברה. הפסל נחשף ביום כדור הארץ.

לאחר מותה של אמילי, גזירי שיער מהכתמים על מצחה ומקצה הזנב שלה, טיפות מדמה והחוט המוזהב שהונח בחור באוזנה, שוחררו לנהר גנגס בואראנסי, הודו, באפריל 2003.

לקריאה נוספת
------------

* Meg and Lewis Randa, **The Story of Emily the Cow**: Bovine Bodhisattva, 2007

קישורים חיצוניים
----------------

* Emily the Sacred Cow, באתר "מנזר השלום"
* Cara Giaimo, Emily the Cow Ran Away From the Slaughterhouse And Became a Star, 22.7.2015

הערות שוליים
------------

1. ↑  Jason Hribal, Resistance is Never Futile, 17.4.2007
2. 1 2 3  Carol Bedrosian, Sacred Cow Animal Rights Memorial, 28.8.2012
3. 1 2  מלאני ג'וי, **הפרה שבחדר**, עמ' 120.
4. ↑  מלאני ג'וי, **הפרה שבחדר**, עמ' 121.
5. 1 2  Emily the Sacred Cow, באתר "מנזר השלום"
6. ↑  Emily the Cow, Vegetarian Activist, באתר RoadsideAmerica.com
**אמיר נסאר** (בערבית: **أمير نصار**; נולד ב-24 בנובמבר 1996) הוא כדורגלן ערבי-ישראלי המשחק בעמדת המגן הימני בהפועל עראבה.

קריירה
------

נסאר גדל בעראבה והחל לשחק כדורגל בגיל 14 במחלקת הנוער של אחווה עראבה. ב-25 בנובמבר 2013 ערך את הופעת הבכורה שלו בקבוצה הבוגרת של המועדון, במשחק מול בית"ר נהריה בליגה א', ועד תום העונה ערך שבע הופעות בקבוצה הבוגרת ובמקביל המשיך לשחק בקבוצת הנוער. בגיל 18 עבר לקבוצת הנוער של עירוני קריית שמונה, וב-30 במאי 2015 ערך את הופעת הבכורה שלו במדי קבוצה הבוגרת בליגת העל, כשנכנס כמחליף בהפסד 1–4 למכבי חיפה במחזור האחרון של עונת 2014/2015. בעונה שלאחר מכן המשיך נסאר לשחק בקבוצת הנוער, ובעונת 2016/2017 צורף לסגל הקבוצה הבוגרת ושותף ב-22 משחקי בליגה. בעונת 2017/2018 שותף ב-19 משחקי ליגה.

לקראת עונת 2018/2019 חתם נסאר בבני סכנין. ב-26 באוגוסט 2018 ערך את הופעת הבכורה שלו במועדון, במשחק מול הפועל רעננה, ובתום העונה ירד עם הקבוצה לליגה הלאומית.

לאחר שאת עונת 2019/2020 התחיל כשחקן חופשי, ב-20 בדצמבר 2019 חתם בהפועל עראבה מליגה ג'.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אמיר נסאר"**.
**קבוצת ח.י.** היא קבוצת חברות אשר עוסקות ביבוא, שיווק, תכנון וביצוע בתחום מוצרי חשמל ואלקטרוניקה, תאורת LED, תקשורת ואנרגיה סולארית, קמעונאות, סחר אלקטרוני, רכיבים אלקטרוניים, נדל"ן, שירות ולוגיסטיקה. מטה החברה ממוקם בכפר סבא והמרכזים הלוגיסטיים באיירפורט סיטי, כפר סבא, חיפה ובית גמליאל.

היסטוריה
--------

החברה התאגדה בשנת 1986 על ידי יוסי סרודי המכהן כבעלים ויושב ראש הקבוצה.

בשנת 2020, נכנסה הקבוצה לתחום המסחר האלקטרוני על ידי רכישת פעילות אתר BigDeal.

חטיבות הקבוצה
-------------

**חטיבת ייבוא והפצה** - כוללת מספר חברות בקבוצה (ח.י. אלקטרוניקה, סינודן, ח.י. רכיבים), שמייצגות באופן רשמי, מפיצות, נותנות שירות ומתמחות במכירה סיטונאית לעסקים, לצד מתן שירות וקשר ישיר עם לקוחות הקצה.

**חטיבת פתרונות לעסקים** - כוללת מספר חברות בקבוצה (ח.י. אלקטרוניקה, סינודן, ח.י. רכיבים, ח.י. אנרגיה) מתמחות במתן פתרונות לעסקים, כולל שילוט מקצועי (Digital Signage), מסכים מקצועיים, פתרונות אחסון (Data storage), פתרונות אנרגיה סולארית, פתרונות תאורה, פתרונות מיזוג אוויר ועוד.

**חטיבת הקמעונאות** - כוללת מספר חברות בקבוצה (ח.י. דיגיטל, בסט מובייל, שאלטר), מתמחה במכירה קמעונאית בחנויות פיזיות או באתר סחר אינטרנטי, וכוללת כ-40 סניפים פיזיים בפריסה ארצית של בסט מובייל ושאלטר, וכן אתרי סחר אלקטרוני.

**חטיבת השירות והלוגיסטיקה** - כוללת את חברת ח.י. שירות ולוגיסטיקה, ומתמחה בהענקת שירות, אחריות, ופתרונות לוגיסטיים מגוונים, מהפצת מוצרים קטנים לבית הלקוח, הובלה והתקנה של מוצרי חשמל גדולים (כגון טלוויזיות, מקררים ועוד), הובלת עמודי תאורה ופאנלים סולאריים, אחסון וליקוט של מוצרים בכל הגדלים, וניהול מוקדי שירות.

**חטיבת הנדל"ן** - כוללת את חברת חברת אוריה מקרקעין המתמחה בייזום, ניהול והשבחת נדל"ן. לחברה בעלות במספר נכסים ביעוד מסחר, משרדים, תעשייה ואחסנה.

**חטיבת האנרגיה** - המתמחה בתחום ההתייעלות אנרגטית באמצעות מערכות סולאריות ופתרונות תאורת LED.

**פתרונות תאורת LED ואנרגיה מתחדשת** - מערכות סולאריות פוטו-וולטאיות (PV).

החברה מעסיקה כ-700 עובדים וכוללת 9 חברות בפריסה ארצית.

קישורים חיצוניים
----------------

* אתר האינטרנט הרשמי של קבוצת ח.י.
* ח.י רוכשת 70% מיבואנית הסלולר שיא קום ב-15 מיליון שקל, באתר גלובס
* ח.י. - יבואנית LG נכנסה לתחום הסלולר עם רכישת מניות חנויות "בסט מובייל", באתר dtown

הערות שוליים
------------

1. ↑  קבוצת ח.י. באתר רשויות
2. ↑  לקראת היורו: קבוצת ח.י. משיקה שת"פ עם אפליקציית 365, באתר וואלה
3. ↑  קבוצת ח.י נכנסת לשותפות בסולגל אנרגיה תמורת 10 מיליון שקל, באתר דה מרקר
4. ↑  מתוך האתר הרשמי

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קבוצת ח.י."**.
עטיפת התקליט המקורי
**הבלדה על הכומתות הירוקות** (אנגלית: **Ballad of the Green Berets**) הוא שיר פטריוטי אמריקאי על הכוחות המיוחדים של צבא ארצות הברית המכונים "הכומתות הירוקות". למרות חוסר הפופולריות של מלחמת וייטנאם, השיר החזיק במקום הראשון במצעד בילבורד במשך חמישה שבועות בשנת 1966.

השיר נכתב על ידי רובין מור, שכתב ספר עיון על יחידת הכומתות הירוקות, ושר אותו סמל המחלקה בארי סאדלר, אשר שירת בעצמו בכומתות הירוקות ונפצע ברגלו במהלך קרב.

השיר נכתב לזכרו של לוחם היחידה, ג'יימס גבריאל ג'וניור, הראשון מבני הוואי שנהרגו במלחמת וייטנאם. האלבום של השיר מכר כתשעה מיליון עותקים.

השיר מופיע בפס-הקול של הסרט הכומתות הירוקות של ג'ון ויין. כמו כן השיר מופיע בסרט הישראלי סוסעץ של יקי יהושע. השיר זכה למספר רב של ביצועים שונים וגם של פארודיות.

קישורים חיצוניים
----------------

* מידע על היצירה "הבלדה על הכומתות הירוקות" באתר מיוזיק בריינז
* גרסאות נוספות ל"הבלדה על הכומתות הירוקות" באתר SecondHandSongs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: dee69cb5-29a7-45da-9162-fcefb035f944

 |
קופי רזוס, אם וגור, כגון אלו ששימשו בניסוי אם המגבת ואם התיל
**אֵם המגבת ואֵם התיל** (באנגלית: The Wire Mother Experiment) הוא כינוי לניסוי בפסיכולוגיה שנעשה בקופי רזוס ודווח על ידי הפסיכולוג החוקר הארי הארלו ואשתו מרגרט קואן הארלו בשנת 1965. הניסוי הפך לציון דרך בפילוסופיה של החינוך, בענפי פסיכולוגיה שונים כגון תורת האישיות ופסיכולוגיה התפתחותית ובתפיסת זכויות בעלי חיים באתיקה של המדע.

מהלך הניסוי
-----------

החוקרים רצו לבדוק האם תינוקות נקשרים רגשית לאמהותיהם בזכות סיפוק צורכיהם החומריים או בזכות גילויי חיבה כמו ליטופים. לכן הם עיצבו ניסוי שבו הם הפרידו קוף רזוס תינוק מאמו ושמו אותו בכלוב שבו שתי בובות דמויות קופת רזוס בוגרת. בובה אחת הייתה עשויה מחוטי תיל והכילה בקבוק חלב (אֵם התיל). הבובה השנייה הייתה עשויה מספוג רך וצופתה במגבת (אֵם המגבת). שאלת המחקר הייתה: האם תינוק הרזוס יבלה את רוב הזמן עם אם התיל, המספקת רק צורך גופני, או עם אם המגבת, המספקת רק מגע רך?

תוצאת הניסויים הייתה ברורה: תינוק הרזוס בילה את מרבית זמנו עם אם המגבת וניגש אל אם התיל רק כדי לאכול. תוצאות אלה חזרו על עצמן עם תינוקות רזוס רבים ובווריאציות רבות של הניסוי. באחת הווריאציות שמו את שתי הבובות בסמיכות זו לזו ותינוק הרזוס נהג לשבת בזרועות אם המגבת ולמתוח את הצוואר כדי לשתות מאם התיל. בווריאציה אחרת היו שתי בובות מגבת שרק לאחת מהן היה בקבוק חלב ורק לשנייה הייתה מערכת חימום שמדמה חום גוף של קופה בוגרת. תינוק הרזוס העדיף לבלות את זמנו עם הבובה המחוממת.

החוקרים קיבלו השראה לעריכת ניסוי זה כאשר הם ערכו ניסויים על למידה עם תינוקות קופים שהופרדו מאמהותיהם. בניסוי על הלמידה הייתה שמיכת פיקה בכלובו של כל תינוק קופים והתינוקות הראו תגובות דיכאוניות כאשר השמיכות נלקחו אל הכביסה.

ביקורת
------

הביקורת האתית נגד ניסויים אלה טענה שהם אכזריים כלפי תינוקות הרזוס וכלפי האמהות שתינוקות הרזוס נלקחו מהן אחרי הלידה. קופי רזוס הם יצורים דומים מאוד לבני אדם והם חשים סבל דומה בנסיבות דומות. מעבר לזאת, צירופן של אם המגבת ואם התיל גם יחד, לא סיפק את צרכיו הרגשיים של התינוק והקופים שהשתתפו בו פיתחו הפרעות תקשורת, נטיות אלימות וסטיות מין.

כיום, ניסויים בחולייתנים ובמיוחד בקופים, נזקקים לאישורים מיוחדים מועדת האתיקה. סביר שניסוי כזה היה מאושר היום בתנאי שייעשה במעט חזרות ובמעט וריאציות - כלומר היו מציעים לו חלופת צמצום.

קישורים חיצוניים
----------------

* Food or Security? Harlow's study on monkeys' attachment - סרטון מתוך הניסוי "אם המגבת ואם התיל" של הארלו (באנגלית) סרטונים

הערות שוליים
------------

1. ↑  Harlow HF, Dodsworth RO, Harlow MK. "Total social isolation in monkeys," Proc Natl Acad Sci U S A. 1965.
הרוזן קולונל איראקלי אמירג'בי, 1911
**אמירג'בי** (גאורגית: **ამირეჯიბი**, אמירֶג'בּי, **ამირაჯიბი**, אמירַג'בּי) הייתה משפחת אצולה גאורגית, שהתפצלה מבית פלוואנדישווילי וכוחה גדל בסוף המאה הארבע עשרה. מקור שם המשפחה מגיע משם משפחתו של החצרן הגאורגי, אמירֶג'בּי שמקורו בערבית אמיר (أمير) בתוספת חג'יב (الحاجب), שהיה תפקיד המקביל לתפקיד של החצרן הראשי. התפקיד עבר בירושה בין בני משפחת פלוואנדישווילי. 

האמירג'בים היו במעגל הראשון שהקיף את שליטי שושלת בגרטיוני. למשל המלך קונסטנטין הראשון, מלך הממלכה הגאורגית המאוחדת, נשא לאישה את רוּסה, בתו של קוצנה אמירג'בי, שהיה בין היתר, שגריר בקונסטנטינופול. לאחר התפוררות הממלכה הגאורגית לשלוש ממלכות עצמאיות (כארתלי, קאחתי ואימרתי), הגיע אחד מבני המשפחה, לוארסב השני, בשנת 1613, למעמד של נסיך ושליט כארתלי. לאחר שהאימפריה הרוסית סיפחה את גאורגיה, התגייסו חלק מחברי המשפחה לצבא הצאר, והפכו, ב-2 בפברואר 1824, על פי צו של הצאר, לבית אצולה רוסי בשם אמירֶג'יבּי (Амирэджиби) או אמירֶג'יבּוֹב (Амиреджибов).

מקורות
------

* באנציקלופדיית ברוקחוס ואפרון (Энциклопедический словарь Брокгауза и Ефрона), (ברוסית)

קישורים חיצוניים
----------------

ויקישיתוף מדיה וקבצים בנושא **אמירג'בי** בוויקישיתוף

הערות שוליים
------------

1. ↑  **חג'יב** (الحاجب) - בערבית, פקיד ממשלה באל-אנדלוס ובמצרים בתחילה נקראו חצרנים ומשנת 756 היה מעמדם שווה ערך לוזיר
בתורת המשחקים, **קבוצת ידיעה** היא אוסף קודקודי החלטה של שחקן i במשחק בצורה רחבה. כך שהשחקן אינו יודע להבדיל בין הקודקודים. בפרט, בכל הקודקודים השייכים לאותה קבוצת ידיעה אוסף המהלכים האפשריים של השחקן, זהים.
הערה: בהצגה הגרפית של משחק בצורה רחבה נהוג לסמן קודקודי החלטה השייכים לאותה קבוצת ידיעה, על ידי הקפתם באליפסה או בצורה אחרת.

הגדרה
-----

קבוצת ידיעה של שחקן i היא תת קבוצה U\_{i} של קודקודי ההחלטה שלו כך שבכולם לשחקן אותם מהלכים אפשריים.
פורמלית, אם נסמן ב{\displaystyle A\_{x}=a^{1},a^{2},...a^{n}} את קבוצת המהלכים האפשריים בקודקוד x, ונסמן ב{\displaystyle L=\bigcup \_{x}A\_{x}} את איחוד קבוצות אלו. אזי קיימת חלוקה P של L, כך שבכל קבוצה {\displaystyle l\in L} יש בדיוק מהלך אחד מכל {\displaystyle A\_{x}}.

תכונות
------

כל קודקוד החלטה של שחקן שייך לקבוצת ידיעה אחת ויחידה שלו. 

משחק בעל ידיעה שלמה לשחקן i הוא משחק בו, כל קבוצות הידיעה של שחקן i מכילות קודקוד אחד בלבד.
משחק הוא משחק בעל ידיעה שלמה, אם הוא בעל ידיעה שלמה לכל השחקנים.

דוגמאות
-------

קינואה/פיצה
בדוגמה הראשונה רואים את משחק הקינואה/פיצה.
במשחק זה, שחקן אחד מחליט האם להגיש לשחקן 2 פיצה או קינואה. שחקן 2 בתורו מחליט האם לאכול ולברוח או לאכול ולשלם, זאת כאשר אין הוא יודע איזו מנה שחקן 1 הגיש לו.
נשים לב שבקבוצת הידיעה של שחקן 2 אין לו יכולת לדעת באיזה קודקוד הוא נמצא.
לפי הגדרה בכל קודקוד של שחקן 2 יש לו בדיוק 2 מהלכים (לברוח או לשלם) והמהלכים זהים.

משחק 2
בדוגמה השנייה רואים משחק עם 3 שחקנים. כאשר קבוצות הידיעה הן:
שימו לב כי שני קודקודי ההחלטה של שחקן שלוש אינם מהווים קבוצת ידיעה אחת - כיוון שמספר המהלכים האפשריים מכל קודקוד שונה (אחד ושניים בהתאמה).

דילמת האסיר
בדוגמה השלישית רואים את משחק דילמת האסיר בצורה רחבה. לאסיר 2 קיימת קבוצת ידיעה המכילה שני קודקודים, כאשר לכל קודקוד אותו מספר מהלכים אפשריים (2) ואותם מהלכים - מלשין/מודה.

משחק 4
בדוגמה הרביעית אנו רואים משחק של שחקן אחד, עם מהלך גורל. בסיכוי של 0.25 השחקן מקבל הצעה.
ההצעה יכולה להיות כוס שתייה (קולה או מיץ עגבניות) - ואז על השחקן להחליט כן/לא - קבוצת ידיעה 1.
או שההצעה היא לעשות משהו (לישון או לעבוד) ואז על השחקן להחליט עכשיו/אחר כך - קבוצת ידיעה 2.
כיוון שבקבוצות הידיעה השונות המהלכים האפשריים שונים, קיימת הפרדה בין קבוצות הידיעה.

ראו גם
------

* מונחים בתורת המשחקים

לקריאה נוספת
------------

* שמואל זמיר, מיכאל משלר, אילון סולן, **תורת המשחקים**, הוצאת מאגנס, 2008
**קבוצת לונדון** (באנגלית: **The London Group**) היא אגודה שבסיסה בלונדון, אנגליה, שנוצרה כדי להציע הזדמנויות תצוגה נוספות לאמנים מלבד זאת של האקדמיה המלכותית לאמנויות. הקבוצה הוקמה בשנת 1913, והיא אחד הארגונים הוותיקים ביותר של אמנים בעולם. היא הוקמה מהמיזוג של קבוצת קמדן טאון, שהייתה קבוצה של ציירים גברים בלבד, וקבוצת רחוב פיצרוי. היא מקיימת תערוכות פתוחות לחברים ולאמנים אורחים.

סקירה כללית
-----------

קבוצת לונדון מורכבת מאמנים פעילים. כל צורות האמנות מיוצגות. הקבוצה מתפקדת באופן דמוקרטי. יש לה תקנון כתוב, והנהלתה נבחרת מדי שנה, עם ועדות עבודה וועדת בחירה. בדרך כלל יש בין 80 ל-100 חברים והתשלום השנתי נגבה לכיסוי עלויות השכרת גלריות ועלויות ארגוניות. לקבוצה אין מקום תצוגה קבוע והיא שוכרת שטחי גלריות בלונדון, כמו בגלריית מנייר או גלריית בנקסייד. חברים חדשים נבחרים במשך השנים, מתוך מועמדויות שהמליצו החברים הנוכחיים.

היסטוריה
--------

קבוצת לונדון הוקמה בשנת 1913, כאשר קבוצת קמדן טאון התאחדה עם אמנים אנגלים עצמאיים אחרים כדי לערער על שליטתה של האקדמיה המלכותית לאמנויות, שהפכה למרכז שמרנות וקפאון יצירתי.

ג'ייקוב אפשטיין, מקדח האבן, פסל בתערוכת 1914 של קבוצת צונדון
קבוצת לונדון יצאה ממיזוג של קבוצת רחוב פיצרוי וקבוצת קמדן טאון שנועדה רק לגברים. בין החברים המייסדים היו האמנית והפטרונית אתל סנדס, בת זוגה אנה הופ הדסון, וולטר סיקרט, ג'ייקוב אפשטיין, ווינדהם לואיס, רוברט בוואן ואשתו סטניסלבה דה קרלובסקה, והנרי גאודייר-ברז'סקה. נשים מייסדות נוספות כללו את מרג'ורי שרלוק, מרי גודווין ורות דוגט.

לאורך ההיסטוריה שלה, קיימה קבוצת לונדון תערוכות פתוחות כדי לעודד ולתמוך באמנים אחרים הנאבקים כדי להציג את עבודותיהם בפומבי. ההגשות הפתוחות מוצגות יחד עם עבודתם של חברים ואמנים אורחים קיימים.
בשנת 1963 נחוג יובל החמישים של הקבוצה, והתערוכה הדגישה את התפקיד שמילאו נשים ביצירת הארגון ובפעילות בו.

בשנת 2013, גלריית בן אורי חגגה את 100 שנים לקבוצת לונדון בתערוכה נוספת.

קבוצת לונדון ממשיכה להתקיים כיום עם למעלה מ-80 חברים. בשנת 2011 הציגה התערוכה הפתוחה מעל 140 אמנים במפעל צ'לו. הקבוצה חגגה 100 שנה להיווסדה בשנת 2013 עם כמה מופעים, היסטוריים ועכשוויים.

קישורים חיצוניים
----------------

ויקישיתוף מדיה וקבצים בנושא **קבוצת לונדון** בוויקישיתוף
* 

* אתר האינטרנט הרשמי של קבוצת לונדון
* קבוצת לונדון, באתר אנציקלופדיה בריטניקה (באנגלית)

הערות שוליים
------------

1. ↑  David Redfern, **The London Group: Origins and Post War History**, Croydon College, 2008. (באנגלית)
2. ↑  Nicola Moorby, **Ethel Sands 1873–1962**, Tate, 2012-05-01, מסת"ב 978-1-84976-385-1. (באנגלית)
3. ↑  Anna McNay, Uproar! The First 50 Years of the London Group 1913-1963, Studio International - Visual Arts, Design and Architecture
**Fight Channel** הוא ערוץ טלוויזיה הנמצא בבעלות קבוצת Fight Channel. הערוץ עוסק בשידור אירועי ספורט של אמנויות לחימה שונות. משרדי הערוץ נמצאים בזאגרב, קרואטיה.

כמו כן מפעיל הערוץ אתר אינטרנט מוביל בתחומו העוסק באמנויות לחימה. בנוסף מפעיל הערוץ גרסת פרימיום בשיטת שלם וצפה ובה משודר תוכן מחוץ ללוח השידורים הרגיל.

בנוסף לשידורים של אירועי ספורט לחימה, משדר הערוץ גם סרטים דוקומנטריים ותוכניות חינוכיות בעניין אמנויות לחימה.

היסטוריה
--------

### Fight Channel

הערוץ החל לפעול ב-28 במאי 2011 לאחר מספר שנות הקמה וגיוס עובדים. וכבר בעונת השידורים הראשונה של הערוץ הוא שידר כמאה שידורים חיים שונים של אירועי ספורט.

כיום משודר הערוץ בקרואטיה, סלובניה, סרביה, מונטנגרו, בוסניה והרצגובינה, ומקדוניה. כמו כן ערוץ הפרימיום משודר בשתי פלטפורמות טלוויזיה קרואטיות.

### Fight Channel World

ב-2013 השיקה הקבוצה המנהלת את הערוץ את הגרסה הגלובלית שלו, הנקראת Fight Channel World. גרסה זו שונה מהערוץ עצמו כיוון שהיא כוללת תוכניות המותאמות לקהל רחב יותר, בעוד הערוץ עצמו מתמקד בעיקר בצופים החיים בדרום-מזרח אירופה. הגרסה הגלובלית של הערוץ משדרת שידורים חוזרים של אירועי ספורט, סרטים תיעודיים, תוכניות חינוכיות וסדרות כתובות. הגרסה הגלובלית החלה את שידורה בתאילנד ביוני 2013.

ראו גם
------

* 3sat
* Viasat 3
* BNT 1

קישורים חיצוניים
----------------

* אתר האינטרנט הרשמי של Fight Channel (בקרואטית)

הערות שוליים
------------

1. ↑  Orsat Zovko podvukao FFC polusezonu: Tko su po njemu najbolji borci Final Fighta?, Fight Site (בקרואטית) (ארכיון)
פלאצו נון פיניטו
**Non finito** (באיטלקית: **לא גמור**, או בתרגום חופשי: "אסתטיקת אי-השלמות") היא טכניקה באמנות פלסטית, שבה האמן אינו מביא את הפסל לידי ליטוש וגימור. בהרחבה משמש הביטוי לכל יצירת אמנות שלא הושלמה בין אם באופן מקרי, ובין אם באופן מכוון מתוך ראיית אי-השלמות כערך אסתטי בפני עצמו, או מתוך כוונה להדגיש את שלמות היצירה על ידי חיבול בה והשארה של חסרונות מינוריים. 

בעוד שהנון-פיניטו כטכניקה אמנותית מופיע לראשונה אצל דונטלו כאמצעי לביטוי הדרמטיות והעוצמה הרוחנית של האובייקט המוצג, מיכלאנג'לו הוא ללא ספק חסידה המובהק של אסתטיקת האי-שלמות, היות שבתנאים הנוחים שהתקיימו במאה ה-15, רק נסיבות נדירות היו עלולות לגרום לאי-השלמת עבודת אמנות. 

להבדיל מטכניקת ה"טורסו", בה האומן מותיר חללים (בדרך כלל זרועות או רגליים) בפסל, בנון-פיניטו משתמש האמן בכמות חומר מעבר למה שדרוש להשלמת היצירה, ומותיר גושי חומר מקוטעים בלתי גמורים על הפסל, תוך הצגת הדמות כ"תקועה" בתוך גוש של חומר.

הביטוי נון-פיניטו משמש גם ככינוי למבנים שנבנו באופן חלקי, כמו הפלאצו "Nonfinito" בפירנצה שהפך ל"מוזיאון הלאומי לאנתרופולוגיה ואתנולוגיה של פירנצה". 

כדוגמאות בולטות ל-Non finito מציינים לעיתים קרובות פסלים אלו:

* העבד המתמרד, מאת מיכלאנג'לו
* שערי הגיהנום, מאת אוגוסט רודן

לקריאה נוספת
------------

* בעיית ה-Non finito ביצירתו של מיכלאנג'לו, Schulz, J. "Michelangelo's Unfinished Works," Art Bulletin, vol.47, 1975, 366-73

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560929605171
* BnF: cb12128964p (data)
* LCCN: sh85139661

 |
**Duets** הוא אלבום האולפן ה-63 של פרנק סינטרה וה-35 הרואה אור בחברת ההקלטות רפרייז רקורדס. האלבום ראה אור בשנת 1993.

הפקה
----

מבחינה מסחרית אלבום הקאמבאק האחרון של סינטרה היה הצלחה מסחרית מסחררת. סינטרה אומנם המשיך להופיע על במות הבידור ועדיין נחשב לאטרקציה בקנה מידה עולמי, אך חלפו תשע שנים מאז אלבומו האחרון, L.A. Is My Lady.

האלבום בהפקתו ובעיבודו המוזיקלי של פיל ראמון, הוא אוסף של להיטי עבר של סינטרה. ההקלטות של הדואטים לא נעשו בצורה הרגילה. סינטרה מעולם לא הקליט באולפן את השיר בצוותא עם בן/ת זוגו. במקום זאת הזמר השני הקליט את השיר בנפרד, לפעמים אף באולפן אחר. סינטרה לעומת זאת הקליט את השירים בשלב מוקדם יותר, דבר זה גרם לבלבול ותחושת ניתוק מסוימת בין קולו של סינטרה לבין הזמר המשתתף עמו בשיר. הנבדלים הם, ברברה סטרייסנד ובונו שעל ידי התאמת הביצוע שלהם לסגנונו של סינטרה הצליחו ליצור את האשליה כי הם שרים יחדיו. באולפן.

בין המשתתפים הרבים ניתן למנות כאמור את ברברה סטרייסנד, בונו, חוליו איגלסיאס, גלוריה אסטפן, אריתה פרנקלין, טוני בנט, נטלי קול, קרלי סימון, לייזה מינלי וקני ג'י. כל המשתתפים תרמו את הופעתם חינם, כמחווה לסינטרה.

למרות שחלק מהבקרים סברו כי הדואטים ירודים, הצליח האלבום מסחרית הרבה מעבר למשוער. האלבום הגיע למקום השני במצעד המכירות של מגזין הבילבורד ולמקום ה-5 במצעד המכירות הבריטי כשהוא מוכר מעל ל-3 מיליון עותקים בארצות הברית לבדה. בכך הפך האלבום לאלבום המצליח ביותר של סינטרה, לא כולל אלבומי אוסף.

משתתפים
-------

* פרנק סינטרה - קולות
* פיל ראמון - מפיק מוזיקלי

רשימת השירים
------------


| מס' | שם | משך |
| --- | --- | --- |
| 1. | The Lady Is a Tramp | 3:24 |
| 2. | What Now My Love | 3:15 |
| 3. | I've Got a Crush on You | 3:23 |
| 4. | Summer Wind | 2:32 |
| 5. | Come Rain or Come Shine | 4:04 |
| 6. | New York, New York | 3:30 |
| 7. | They Can't Take That Away From Me | 3:11 |
| 8. | You Make Me Feel So Young | 3:05 |
| 9. | Guess I'll Hang My Tears Out to Dry/In the Wee Small Hours of the Morning | 3:57 |
| 10. | I've Got the World on a String | 2:18 |
| 11. | Witchcraft | 3:22 |
| 12. | I've Got You Under My Skin | 3:32 |
| 13. | All the Way/One For My Baby And One More For The Road | 6:03 |
| **משך כולל:** | **45:44** |

קישורים חיצוניים
----------------

* MusicBrainz Duets באתר MusicBrainz
* Discogs Duets באתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 3eb6914e-0d92-3074-b672-709bed192cff

 |
**אמלי מאנסובה** (בצ'כית: **Amalie Mánesová**;‏ 21 בינואר 1817 – 4 ביולי 1883) הייתה ציירת נוף צ'כית.

ביוגרפיה
--------

היא באה ממשפחה אמנותית. אביה, אנטונין מאנס, האחים יוז'ף מאנס וקידו מאנס, ודודה ואצלב מאנס, היו כולם היו ציירים. אף שרצתה להתמחות בדיוקנאות, אביה האמין שלא הולם שאישה תעשה זאת, והתעקש שהיא תצייר נופים. הוא גם העניק לה את ההכשרה הרשמית היחידה שקיבלה אי פעם.

חלק ניכר מזמנה הוקדש ללמד את אחיה. לאחר מות אביה ב-1843, היא השתלטה על קורסי הרישום שלו; בעיקר תחת חסות של אריסטוקרטים עשירים. הכסף שהרוויחה שימש לסייע לאחיה, שהתקשו להתבסס באולפנים משלהם. היא התרשמה מכישרונו של יוז'ף, וליוותה אותו למינכן, כדי ללמד אותו להיות יותר חרוץ וחסכני.

אולם כשהגיעה לשם, אחיה התאהב במשרתת ונולד לו ילד לא חוקי, מה שהוביל לשערורייה, אותו וחרם עליו של בני משפחתו. הוא בעצם נהרס בגלל הפרשה ונאלץ לחפש מקלט אצל פטרון. כאשר חלה בשנת 1866, לקחה אותו אמלי לרומא לטיפולים, ואז הם חזרו לפראג, שם טיפלה בו עד מותו בשנת 1871. במהלך תקופה זו, היא דחתה הצעת נישואין מהפסל הצ'כי ואצלב לוי.

היא מתה בפתאומיות ממחלת לב.

רוב יצירותיה הן בבעלות צאצאי תלמידיה, אם כי חלק מעבודותיה עשויות להיראות באוספים של הגלריה הלאומית בפראג.

גלריה
-----

* נוף עם ביתנוף עם בית
* דמות בנוףדמות בנוף
* הקצירהקציר

קישורים חיצוניים
----------------

ויקישיתוף מדיה וקבצים בנושא **אמלי מאנסובה** בוויקישיתוף

הערות שוליים
------------

1. ↑  Renáta Tyršová, "Amalie Manesová", in Světozor, December 1899, #52
2. ↑  Mánesová Amálie (1817–1876), Galerie Marold (בצ׳כית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1020698381
* ISNI: 0000 0000 5565 3624
* LCCN: no2003127709
* NKC: js20030901006
* RKD: 130434
* VIAF: 31697796
* WorldCat: lccn-no2003127709

 |